
Tehetségközpontok produktivitásának alakulása a labdarúgásban

Kulcsszavak: produktivitás, Magyar Labdarúgó Szövetség, Tehetség Központ,
A tehetséggondozás a modern sport egyik kulcsterülete, ahol a sikeresség alapja a megfelelő tehetségek felismerése és fejlesztése. Az elmúlt évtizedekben világszerte létrejöttek olyan tehetségközpontok, amelyek célja a fiatal sportolók optimális fejlesztése, ezáltal hozzájárulva az egyéni és csapatszintű eredményekhez. A magyar labdarúgásban a tehetséggondozás folyamatos fejlődésen megy keresztül. Az MLSZ által 2021-ben bevezetett országos tehetségképzési rendszer célja, hogy a hazai utánpótlás-nevelést hosszú távon fenntarthatóvá és eredményessé tegye. Dolgozatomban a Magyar Labdarúgó Szövetség (MLSZ) által kialakított produktivitási rendszerek hatékonyságát vizsgálom, különös tekintettel a Tehetség Központok szerepére.
A kutatásom alapját az MLSZ által közzétett, a 2016–2023 közötti időszakra vonatkozó produktivitási adatok (produktivitás 1. és produktivitás 2.) képezik. A 28db Tehetség Központban nevelkedett sportolókat vizsgálok. Elemzéseimhez leíró statisztikát és összefüggés-vizsgálatokat is használok.
Kutatásom három hipotézis köré épült, amelyben első hipotézisem eredményei alapján kijelenthető, hogy a Tehetség Központok pontszámai a Produktivitás 1.0 rendszerben nem mutatnak jelentős változást az évek során (F=0,463; p=0,835). A második hipotézis alapján a Produktivitás 2.0 rendszerben növekvő tendencia figyelhető meg, amelyet az eredmények alátámasztottak (t=27,817; p=0,004). A harmadik hipotézis szerint a Produktivitás 2.0 rendszer nagyobb értékeket mutat, mint a Produktivitás 1.0. Ez a statisztikai elemzések során minden vizsgált évben megerősítést nyert.
Az eredmények alapján megállapítható, hogy a Produktivitás 2.0 rendszer hozzájárult a magyar utánpótlásképzés minőségének javításához, különösen a Tehetség Központok hatékonyságának növeléséhez. A rendszer célzottan ösztönözte a tehetséges játékosok fejlődését és az utánpótlásbázis szélesítését, összhangban a nemzetközi tehetséggondozási modellek irányelveivel. Dolgozatom javaslatokat tesz a produktivitási rendszerek további fejlesztésére, hogy hosszú távon is támogassák a magyar labdarúgás fejlődését.



